Title: Predkladacia správa
Author: Ing. Ján Kadubec
Last saved by: User
Company: MP SR

P r e d k l a d a c i a   s p r á v a

Ministerstvo vnútra Slovenskej republiky vypracovalo „Návrh stratégie záchrany osôb, majetku a likvidácie požiarov v oblastiach postihnutých veternou kalamitou a lykožrútom v Tatranskom národnom parku“ a predkladá ho na rokovanie vlády Slovenskej republiky ako iniciatívny materiál. Obsahom tohto materiálu je problematika súčasného zvýšeného nebezpečenstva vzniku lesných požiarov na území Tatranského národného parku (ďalej len „TANAP“) a ohrozenia osôb dôsledkom možného pádu suchých stromov, ktoré sú dôsledkom neriešenej lykožrútovej kalamity. Materiál sa predkladá  na rokovanie vlády Slovenskej republiky vzhľadom na to, že v návrhu opatrení na riešenie eliminácie možných následkov lesných požiarov a ohrozenia osôb vyplynuli úlohy aj pre iné ministerstvá.

Predkladaný materiál v stručnosti popisuje základné funkcie TANAP, stav na území TANAP so zameraním na územia postihnuté veternou kalamitou v roku 2004, prijatými opatreniami na kalamitnom území a následným rozšírením lykožrúta, ako aj mimo neho. Ďalej  predmetný materiál obsahuje riziká možného ohrozenia a návrh stratégie záchrany osôb, majetku a likvidácie požiarov. V stratégii je analyzované personálne obsadenie dotknutých hasičských staníc a ich materiálno-technické vybavenie na hasenie lesných požiarov.

Nakoľko oblasť TANAP zaberá rozlohou veľkú plochu a dokonalá znalosť tohto terénu pre osobu, ktorá sa nepohybuje v tomto prostredí, je skoro nemožná, v predkladanom materiáli sú opísané postupy vyhľadania a evakuácie osôb, ochrany objektov a likvidácie vzniknutého požiaru.

Pri každom nasadení síl a prostriedkov pri zdolávaní požiarov je najdôležitejšou úlohou správna organizácia riadenia hasičských jednotiek a koordinácia potrebných síl a prostriedkov. V súčasnosti sa odborná príprava v tejto oblasti vykonáva v teoretickej rovine. Z tohto dôvodu je v návrhu opatrení uvedený aj  nákup softvérovej aplikácie na simuláciu šírenia požiaru v otvorených terénoch, ktorú je možné využiť pre reálny výcvik veliteľov zásahov a činnosť štábu zdolávania požiaru s nulovým dopadom na životné prostredie.

Navrhované opatrenia v prekladanom materiáli nadväzujú na materiál „Správa o príčinách a dopadoch lesných požiarov a  o  prijatých protipožiarnych opatreniach              v 2. polroku 2005“ schválený v Národnej rade Slovenskej republiky.

Návrh predmetnej stratégie predpokladá vplyv na rozpočet verejnej správy a nemá vplyv na podnikateľské prostredie, sociálne vplyvy, vplyvy na životné prostredie a informatizáciu spoločnosti.	

Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporu.